Марко Ганчев
Ледници изедници
Протестна песен

chitanka.info

Една жена ръце простира.

О, не простира тя пране —

жената ядно протестира,

на ледниците казва: „Не!“.

Това за нея е обида,

а и за нейния съсед —

че Арктика и Антарктида,

два континента, стенат в лед.

И племето от ескимоси

обречено е на тормоз:

ни гащи бански лете носи,

ни ходи ескимосът бос.

Ледници, ледници,

хладни изедници,

диви грамади от лед!

Човек ще ви сгрее с дъха си

и захар отгоре ви ще поръси

и ще ви направи на сладолед.

Раз, два, три, напред!

Дедите ни били горени

отвътре от протестен жар,

затуй на Витоша морени

заместили са ледник стар.

А инак още край Бояна

тюлен да прави риболов,

пингвини покрай гара Яна

и моржове покрай Богров.

Напред, о друже мой, с китара

да стреснем ледниците днес,

а утре и срещу Сахара

ще екне нашият протест!…

1975

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.